CELEX: 52018JC0009
Language: hr
Date: 2018-05-02
Title: Zajednički prijedlog ODLUKE VIJEĆA o stajalištu koje Unija treba zauzeti u Vijeću za pridruživanje uspostavljenom Euro-mediteranskim sporazumom o pridruživanju između Europske zajednice i njezinih država članica, s jedne strane, i Republike Tunisa, s druge strane, u vezi s donošenjem dokumenta: „Jačanje povlaštenog partnerstva EU-a i Tunisa: strateški prioriteti za razdoblje 2018.–2020.”

EUROPSKA KOMISIJA
            Bruxelles, 2.5.2018.
            JOIN(2018) 9 final
            2018/0120(NLE)
            Zajednički prijedlog
            ODLUKE VIJEĆA
            o stajalištu koje Unija treba zauzeti u Vijeću za pridruživanje uspostavljenom Euro-mediteranskim sporazumom o pridruživanju između Europske zajednice i njezinih država članica, s jedne strane, i Republike Tunisa, s druge strane, u vezi s donošenjem dokumenta: „Jačanje povlaštenog partnerstva EU-a i Tunisa: strateški prioriteti za razdoblje 2018.–2020.”
            
               
         
         
            
               OBRAZLOŽENJE
            
            
               1.KONTEKST PRIJEDLOGA
            
            
               •Razlozi i ciljevi prijedloga
            
            
               Revidiranom Europskom politikom susjedstva (EPS)
                  1
               , koja je donesena u studenome 2015., uspostavlja se novi okvir za bilateralne odnose s partnerskim zemljama. U slučaju Tunisa novi se pristup odražava u dokumentu Jačanje povlaštenog partnerstva EU-a i Tunisa: strateški prioriteti za razdoblje 2018.–2020., koji je ključna referentna točka za postizanje dogovora o ograničenom broju ciljanih prioriteta politike za razdoblje 2018.–2020.
            
            
               Savjetovanja s Republikom Tunisom započela su u listopadu 2017. Taj je pristup u skladu s novom globalnom strategijom Europske unije za vanjsku i sigurnosnu politiku
                  2
               , koju je u lipnju 2016. predstavila Visoka predstavnica.
            
            
               EU i Tunis složili su se da će surađivati na pripremi dokumenta u kojem će utvrditi „strateške prioritete” za jačanje povlaštenog partnerstva. Tim se partnerstvom odražavaju jedinstvenost i dinamičnost bilateralnih odnosa između Tunisa i EU-a. Strateški prioriteti služe za ponovnu potvrdu te jedinstvenosti i odražavaju zajedničku ambiciju za jačanje bilateralnih odnosa u svim područjima i za postizanje napretka prema osiguravanju što bliskijih veza između Tunisa i europskog područja. Ti se prioriteti temelje na petogodišnjem planu razvoja Tunisa za razdoblje 2016.–2020. i Zajedničkoj komunikaciji Visoke predstavnice i Komisije Jačanje potpore EUa za Tunis od 29. rujna 2016. Ovaj dokument isto će tako biti referentna točka koju treba uzeti u obzir pri provedbi programiranja financijske suradnje EU-a s obzirom na to da je Komisija 18. kolovoza 2017. donijela okvir za jedinstvenu potporu EU-a za Tunis (C(2017) 5637 (1)).
            
            
               „Strateškim prioritetima” povlašteno se partnerstvo tijekom razdoblja 2018.–2020. prenosi u praksu i oni ujedno čine ključne etape u razvoju ambicioznog modela za buduće odnose između EUa i Tunisa nakon 2020. Stvaranje budućih mogućnosti za mlade zauzima središnje mjesto u tim prioritetima. Ovaj je dokument usmjeren na ubrzavanje društveno-gospodarskih reformi, među ostalim, poboljšanjem poslovnog okruženja te sklapanjem detaljnog i sveobuhvatnog sporazuma o slobodnoj trgovini (DCFTA). Demokratska tranzicija i dobro upravljanje čine drugi ključan stup provedbe Sporazuma o pridruživanju između EU-a i Tunisa. Obje su se strane ujedno obvezale da će u nadolazećim godinama pojačati suradnju u području sigurnosti i borbe protiv terorizma te u pogledu migracija i mobilnosti. Tunis je donio stratešku odluku kada se čvrsto povezao s EU-om te je razvoj prosperitetnog i stabilnog, demokratskog Tunisa od obostrane strateške koristi za oba partnera.
            
            
               Partnerstvo EU-a i Tunisa ključan je čimbenik u tom odnosu, dok su mladi međusektorsko pitanje. 
            
            
               Glavni strateški prioriteti koji su doneseni u pogledu odnosa između EU-a i Tunisa za razdoblje 2018.–2020. jesu:
            
            
               (1)uključiv i održiv socioekonomski razvoj;
            
            
               (2)demokracija, dobro upravljanje i ljudska prava;
            
            
               (3)stvaranje bliskijih veza među narodima, mobilnost i migracije;
            
            
               (4)sigurnost i borba protiv terorizma.
            
            
            
               •Dosljednost s postojećim odredbama politike u određenom području
            
            
               
                  Strateški prioriteti EU-a i Tunisa čine prvi bilateralni okvir dogovoren u okviru nove europske politike susjedstva i u skladu su s prioritetima i modalitetima utvrđenima u toj politici, konkretno sa stabilizacijom susjedstva u političkom, gospodarskom i sigurnosnom smislu. Usklađeni su i sa Sporazumom o pridruživanju između EU-a i Tunisa, koji je stupio na snagu 1. ožujka 1998.
               
            
            
               •Dosljednost u odnosu na druge politike Unije
            
            
               
                  Strateški prioriteti EU-a i Tunisa odražavaju dugoročnu predanost EU-a odnosima s mediteranskim partnerima. U skladu su i s globalnom strategijom EU-a, kojom se zagovara integrirani pristup rješavanju kriza koordinacijom politika EU-a u područjima humanitarne pomoći, upravljanja rizikom od katastrofa, razvoja, migracija, trgovine, ulaganja, infrastrukture, obrazovanja, zdravlja i istraživanja. U dokumentu su posebice uzeti u obzir promicanje ljudskih prava i dobrog upravljanja, održivo upravljanje prirodnim resursima, vanjska dimenzija migracijskih politika EU-a, sve veća usmjerenost na međunarodnu suradnju u cilju borbe protiv terorizma i nasilnog ekstremizma te potencijal trgovine za stvaranje pravednog rasta i dostojanstvenih radnih mjesta.
               
            
            
               2.PRAVNA OSNOVA, SUPSIDIJARNOST I PROPORCIONALNOST
            
         
         
            
               •Pravna osnova
            
            
               
                  Prijedlog se temelji na članku 218. stavku 9. Ugovora o funkcioniranju Europske unije (UFEU). Riječ je o zajedničkom prijedlogu Odluke Vijeća EU-a o stajalištu koje Unija treba zauzeti u Vijeću za pridruživanje uspostavljenom Euro-mediteranskim sporazumom o pridruživanju između Europske zajednice i njezinih država članica, s jedne strane, i Republike Tunisa, s druge strane, u vezi s donošenjem preporuke o strateškim prioritetima povlaštenog partnerstva EU-a i Tunisa.
               
               
                  Strateški prioriteti trebali bi biti doneseni na sastanku Vijeća za pridruživanje EU-a i Tunisa 15. svibnja 2018. nakon što Vijeće EU-a, u skladu s člankom 218. stavkom 9. UFEU-a, donese stajalište koje treba zauzeti u Vijeću za pridruživanje. Kad budu doneseni, strateški prioriteti usmjeravat će programiranje financijske suradnje koju EU pruža u okviru Europskog instrumenta za susjedstvo.
               
            
            
               •Supsidijarnost (za neisključivu nadležnost)
            
            
               
                  Budući da su predmet strateških prioriteta odnosi EU-a i Tunisa, ne mogu ih donijeti države članice na nacionalnoj razini.
               
            
            
               •Proporcionalnost
            
            
               
                  U skladu s člankom 218. stavkom 9. UFEU-a stajalište Vijeća EU-a mora se donijeti prije nego Vijeće za pridruživanje donese strateške prioritete.
               
            
            
               •Odabir instrumenta
            
            
               
                  U Zaključcima Vijeća od 14. prosinca 2015. o preispitivanju europske politike susjedstva
                     3
                   „Vijeće potvrđuje namjeru započinjanja nove faze suradnje s partnerima u 2016. koja bi mogla dovesti do uspostavljanja novih prioriteta partnerstva, ako je primjenjivo, usmjerenih na dogovorene prioritete i interese”.
               
               
                  Političke obveze najprikladniji su instrument za provedbu tog pristupa. Novi obvezujući međunarodni sporazum s Tunisom značio bi nerazmjerno proceduralno opterećenje u odnosu na razdoblje koje bi se trebalo obuhvatiti strateškim prioritetima. S druge strane, memorandum o razumijevanju ne bi bio dostatna materijalna osnova za višegodišnje programiranje pomoći koju predviđaju „akcijski planovi ili drugi istovrsni zajednički dogovoreni dokumenti” iz članka 3. stavka 2. Uredbe o uspostavi Europskog instrumenta za susjedstvo
                     4
                  .
               
            
            
               3.REZULTATI EX POST EVALUACIJA, SAVJETOVANJA S DIONICIMA I PROCJENE UČINAKA
            
            
               •Ex post evaluacije/provjera primjerenosti postojećeg zakonodavstva
            
            
               
                  Nije primjenjivo.
               
            
            
               •Savjetovanja s dionicima
            
            
               
                  Ovaj je tekst sastavljen nakon detaljnog savjetovanja s relevantnim službama Komisije i predstavnicima država članica u Radnoj skupini Vijeća za Mašrek/Magreb te nakon rasprava s odgovarajućim tuniskim službama.
               
               
                  Osim redovitih savjetovanja u Tunisu o tematskim prioritetima u ožujku su u Bruxellesu i Tunisu pokrenuta savjetovanja s dionicima iz civilnog društva. U iznesenim mišljenjima ponajprije se ističe potreba da se osiguraju trajna potpora EU-a tekućem postupku demokratske tranzicije u Tunisu, promicanje dobrog upravljanja i vladavine prava, poštovanje ljudskih prava te jačanje uloge i sudjelovanja civilnog društva u političkom, gospodarskom i društvenom razvoju učinkovitom provedbom tuniskog ustava i međunarodnim obvezama koje je Tunis preuzeo. Dionici iz civilnog društva usto su ponovno istaknuli važnost suradnje s mladim Tunižanima i za njih kako bi se promicao pristup zapošljavanju. Sve navedeno uzeto je u obzir u priloženim tekstovima.
               
               
                  Savjetovanja su održana na temelju smjernica iz nove europske politike susjedstva.
               
            
            
               •Prikupljanje i primjena stručnih znanja
            
            
               
                  Relevantno tematsko stručno znanje bilo je dostupno interno, u sjedištima europskih institucija u Bruxellesu ili u delegaciji EU-a u Tunisu.
               
            
            
               •Procjena učinka
            
         
         
            
               
                  Nije primjenjivo.
               
            
            
               •Primjerenost propisa i pojednostavljivanje
            
            
               
                  Nije primjenjivo.
               
            
            
               •Temeljna prava
            
            
               
                  Nema posljedica za temeljna prava u državama članicama Europske unije.
               
               
                  Kad je riječ o temeljnim pravima u Tunisu, jedan od strateških prioriteta jest jačanje demokracije, dobrog upravljanja i ljudskih prava u toj zemlji. EU i Tunis uspostavili su redovit i otvoren dijalog te blisku suradnju u području temeljnih prava. Obje će strane u nadolazećim godinama i dalje jačati svoju suradnju.
               
            
            
               4.UTJECAJ NA PRORAČUN
            
            
               
                  Nema dodatnih posljedica za proračun u odnosu na ono što je predviđeno u ranijim međunarodnim angažmanima EU-a. Posljedice za proračun utvrđene su u Okviru za jedinstvenu potporu Europskom instrumentu za susjedstvo (ENI) za razdoblje 2017.–2020.
               
            
            
               5.OSTALI DIJELOVI
            
            
               •Planovi provedbe i mehanizmi praćenja, evaluacije i izvješćivanja
            
            
               
                  Provedba strateških prioriteta EU-a i Tunisa redovito će se pratiti. Obje će strane odrediti kontaktne točke u odgovarajućim službama kako bi se osigurala djelotvorna i uzajamno korisna provedba prioriteta. Sastanci na temu bilateralne suradnje EUa i Tunisa u okviru Sporazuma o pridruživanju pridonijet će tom praćenju, među ostalim i na sektorskoj razini.
               
            
            
               6. REFERENTNI DOKUMENTI
            
            
               (a)Zajednička komunikacija Europskom parlamentu, Vijeću, Europskom gospodarskom i socijalnom odboru i Odboru regija – „Preispitivanje Europske politike susjedstva” (JOIN(2015) 50 final od 18.11.2015.). Zajednički dokument o stajalištu arapskih zemalja u okviru Europske politike susjedstva predstavljen na Ministarskoj konferenciji o preispitivanju europske politike susjedstva (EPS) u Bejrutu 24. lipnja 2015. Zaključci Vijeća od 14. prosinca 2015. o preispitivanju Europske politike susjedstva.
            
            
               (b)Uredba (EU) br. 232/2014 Europskog parlamenta i Vijeća od 11. ožujka 2014. o uspostavi Europskog instrumenta za susjedstvo (SL L 77, 15.3.2014.).
            
            
               (c)Euro-mediteranski sporazum o pridruživanju između Europskih zajednica i njihovih država članica, s jedne strane, i Republike Tunisa, s druge strane (SL L 097, 30.3.1998.).
            
            
               (d)Zajednička komunikacija Europskom parlamentu i Vijeću – „Jačanje potpore EU-a za Tunis” (JOIN(2016) 47 final od 29.9.2016.); Zaključci Vijeća od 17. listopada 2016. o Tunisu, ref.: 13056/16.
            
            
               2018/0120 (NLE)
            
            
               Zajednički prijedlog
            
            
               ODLUKE VIJEĆA
            
            
               o stajalištu koje Unija treba zauzeti u Vijeću za pridruživanje uspostavljenom Euro-mediteranskim sporazumom o pridruživanju između Europske zajednice i njezinih država članica, s jedne strane, i Republike Tunisa, s druge strane, u vezi s donošenjem dokumenta: „Jačanje povlaštenog partnerstva EU-a i Tunisa: strateški prioriteti za razdoblje 2018.–2020.”
            
         
         
            
               VIJEĆE EUROPSKE UNIJE,
            
            
               uzimajući u obzir Ugovor o funkcioniranju Europske unije, a posebno njegov članak 217. u vezi s njegovim člankom 218. stavkom 9.,
            
            
               uzimajući u obzir zajednički prijedlog Visoke predstavnice Unije za vanjske poslove i sigurnosnu politiku i Europske komisije,
            
            
               budući da:
            
            
               (1)Euro-mediteranski sporazum o pridruživanju između Europskih zajednica i njihovih država članica, s jedne strane, i Republike Tunisa, s druge strane, potpisan je 17. srpnja 1995. i stupio je na snagu 1. ožujka 1998.
                  5
               
            
            
               (2)Vijeće je u svojim Zaključcima od 14. prosinca 2015. pozdravilo Zajedničku komunikaciju Visoke predstavnice Unije za vanjske poslove i sigurnosnu politiku i Europske komisije od 18. studenoga 2015. o preispitivanju Europske politike susjedstva
                  6
               . Vijeće je posebice potvrdilo svoju namjeru započinjanja nove faze suradnje s partnerima u 2016. koja bi mogla dovesti do uspostavljanja novih prioriteta partnerstva, ako je primjenjivo, usmjerenih na dogovorene prioritete i interese.
            
            
               (3)Vijeće je u svojim Zaključcima od 17. listopada 2016. pozdravilo Zajedničku komunikaciju Visoke predstavnice Unije za vanjske poslove i sigurnosnu politiku i Europske komisije od 29. rujna 2016. o jačanju potpore EU-a za Tunis
                  7
               . Vijeće ponovno ističe svoju predanost pružanju potpore tranziciji Tunisa te naglašava jedinstvenu prirodu situacije u Tunisu i strateški interes EU-a za podupiranje pojave demokratskog, snažnog i stabilnog Tunisa i njegova susjedstva te potrebu podupiranja političkog napretka i, u sličnoj mjeri, gospodarskog napretka. U tu svrhu poziva na mobilizaciju svih instrumenata koji su dostupni EU-u i na pojačano zalaganje EU-a i država članica u bliskoj suradnji s tuniskim  nadležnim tijelima.
            
            
               (4)EU i Tunis imaju odgovornost da surađuju kako bi postigli zajednički cilj kako je utvrđen u strateškim prioritetima. Razvoj prosperitetnog i stabilnog, demokratskog Tunisa od uzajamnog je strateškog interesa.
            
            
               (5)Uz rješavanje najhitnijih problema EU i Tunis i dalje će raditi na ostvarenju glavnih ciljeva svojeg dugoročnog partnerstva, a posebno će surađivati na stvaranju budućih mogućnosti za mlade, ubrzavanju društveno-gospodarskih reformi te nastavljanju i jačanju procesa demokratske tranzicije.
            
            
               DONIJELO JE OVU ODLUKU:
            
            
               Članak 1.
            
            
               Stajalište koje Unija treba zauzeti u Vijeću za pridruživanje uspostavljenom Euromediteranskim sporazumom o pridruživanju između Europske zajednice i njezinih država članica, s jedne strane, i Republike Tunisa, s druge strane, u vezi s donošenjem dokumenta: Jačanje povlaštenog partnerstva EU-a i Tunisa: strateški prioriteti za razdoblje 2018.–2020. temelji se na tekstu priloženom ovoj Odluci.
            
            
               Članak 2.
            
            
               Ova Odluka stupa na snagu na dan donošenja.
            
            
               Sastavljeno u Bruxellesu,
            
            
               
                     Za Vijeće
               
               
                     Predsjednik
               
            
         
         
            
                  
                     (1)
                  
                        Zaključci Vijeća od 14. prosinca 2015. o preispitivanju Europske politike susjedstva, Priopćenje za medije Vijeća br. 926/15. 
               
               
                  
                     (2)
                  
                        „Zajednička vizija, zajedničko djelovanje: jača Europa. Globalna strategija za vanjsku i sigurnosnu politiku Europske unije”
               
               
                  
                     (3)
                  
                        Zaključci Vijeća od 14. prosinca 2015. o preispitivanju Europske politike susjedstva, Priopćenje za medije Vijeća br. 926/15.
               
               
                  
                     (4)
                  
                        Uredba (EU) br. 232/2014 Europskog parlamenta i Vijeća od 11. ožujka 2014. o uspostavi Europskog instrumenta za susjedstvo, (SL L 77 od 15.3.2014., str. 27.).
               
               
                  
                     (5)
                  
                        Euro-mediteranski sporazum o pridruživanju između Europskih zajednica i njihovih država članica, s jedne strane, i Republike Tunisa, s druge strane (SL L...)
               
               
                  
                     (6)
                  
                        Zajednička Komunikacija Europskom parlamentu, Vijeću, Europskom gospodarskom i socijalnom odboru i Odboru regija – „Preispitivanje Europske politike susjedstva” [JOIN(2015) 50 final].
               
               
                  
                     (7)
                  
                        Zajednička Komunikacija Europskom parlamentu, Vijeću, Europskom gospodarskom i socijalnom odboru i Odboru regija – „Preispitivanje Europske politike susjedstva” [JOIN(2015) 50 final].
               
            
      
    ---documentbreak--- 
      
         
               EUROPSKA KOMISIJA
            Bruxelles,2.5.2018.
            JOIN(2018) 9 final
            Zajedničkom prijedlogu
            PRILOG
            
            ODLUKE VIJEĆA
            o stajalištu koje Unija treba zauzeti u Vijeću za pridruživanje uspostavljenom Euro-mediteranskim sporazumom o pridruživanju između Europske zajednice i njezinih država članica, s jedne strane, i Republike Tunisa, s druge strane, u vezi s donošenjem dokumenta: „Jačanje povlaštenog partnerstva EU-a i Tunisa: strateški prioriteti za razdoblje 2018.–2020.”
            
               
         
         
            
               PRILOG
            
            
            
               Jačanje povlaštenog partnerstva EU-a i Tunisa:
            
            
               elementi strateških prioriteta za razdoblje 2018.–2020.
            
            
            
               1.Uvod
            
            
               Tunis je donio stratešku odluku kada se čvrsto povezao s europskim područjem te je razvoj prosperitetnog i stabilnog, demokratskog Tunisa u susjedstvu EU-a od obostrane strateške koristi za oba partnera.
            
            
               „Povlašteno partnerstvo” između EU-a i Tunisa dokaz je posebnih i dinamičnih bilateralnih odnosa koji su uspostavljeni te zajedničke težnje za ostvarivanjem pomaka prema što bliskijim vezama između Tunisa i europskog područja. Dugoročan cilj jest razviti ambiciozan okvir za buduće odnose nakon 2020. na temelju postignutog napretka i uz potpuno iskorištavanje prilika za bliskije veze koje pruža europska politika susjedstva u razdoblju od 2018. do 2020.
            
            
               Tunis je u kontekstu povlaštenog partnerstva u potpunosti predan provedbi reformi koje su nužne za održiv socioekonomski razvoj zemlje te osiguravanju dugoročnog napretka u demokratskoj tranziciji. Uzimajući u obzir težinu zadatka i poteškoće kroz koje Tunis prolazi, Europska unija ponavlja svoju predanost podupiranju što skorije provedbe tih reformi.
            
            
               Strateškim prioritetima opisanima u ovom dokumentu povlašteno partnerstvo prenosi se u praksu za razdoblje od 2018. do 2020. Stvaranje budućih mogućnosti za mlade zauzimat će središnje mjesto u mjerama obiju strana. Naglasak će biti na ubrzavanju socioekonomskih reformi, uključujući poboljšanje poslovnog okruženja i sklapanje detaljnog i sveobuhvatnog sporazuma o slobodnoj trgovini (DCFTA). Neophodna će i dalje biti demokratska konsolidacija, posebice učinkovita provedba Ustava iz 2014. i dobro upravljanje. Obje će strane pojačati suradnju u području sigurnosti i borbe protiv terorizma te u pogledu migracija i mobilnosti dovršetkom pregovora o pojednostavnjenju postupka izdavanja viza i o ponovnom prihvatu te sve aktivnije sudjelovanje Tunisa u programima EUa. Unapređenje političkog dijaloga na visokoj razini i dijaloga s civilnom društvom te vidljivost partnerstva dobro će se uklopiti u ta nastojanja. 
            
            
               Ti se prioriteti temelje na petogodišnjem planu razvoja Tunisa za razdoblje 2016.–2020.
                  1
                i Zajedničkoj komunikaciji Jačanje potpore EU-a za Tunis
                  2
               .
            
            
               2.Strateški prioriteti povlaštenog partnerstva EUa i Tunisa za razdoblje 2018.–2020.
            
            
               Partnerstvo za mlade
            
            
               EU i Tunis smatraju da je glavni cilj unaprijediti izglede za budućnost mladih, kao što pokazuje Partnerstvo EU-a i Tunisa za mlade, koje su 1. prosinca 2016. pokrenuli tuniski predsjednik i Visoka predstavnica/potpredsjednica. Kako bi se bolje odgovorilo na potrebe mladih Tunižana, razne tekuće i buduće mjere trebale bi biti dosljednije. Na temelju dijaloga pokrenutog radi provedbe tog partnerstva EU i Tunis obvezali su se da će učvrstiti mjere za promicanje zapošljavanja i zapošljivosti mladih, mobilnosti te većeg sudjelovanja mladih u javnom životu i politici, a posebno u lokalnim inicijativama. Za ostvarenje zapošljivosti bit će potrebna reforma obrazovanja i strukovnog osposobljavanja, bliskije veze između privatnog sektora i sustava obrazovanja i osposobljavanja te promicanje inovativnih inicijativa koje pokreću mladi i pružanje potpore tim inicijativama, posebno u području novih tehnologija i kulture. Potpora razvoju tuniske nacionalne strategije za mlade bit će ključan element partnerstva, kao što će to biti i jačanje institucija i organizacija posvećenih mladima.
            
            
               Tu predanost mladima obje će strane nadopuniti radom na strateškim prioritetima navedenima u nastavku.
            
            
               2.1.Uključiv i održiv socioekonomski razvoj
            
            
               Politički napredak Tunisa može se održati samo ako će ga pratiti gospodarski napredak sličnih razmjera. S obzirom na osjetljivu socioekonomsku situaciju u Tunisu, koja je obilježena visokom nezaposlenošću mladih (osobito obrazovanih) te znatnim regionalnim i socijalnim razlikama, jedan od ključnih ciljeva bit će doprinos zaokretu tuniskog gospodarstva kako bi postalo konkurentnije i raznovrsnije te kako bi se preobrazilo na uključiv i održiv način, vodeći pritom računa o međunarodnim obvezama o okolišu i klimatskim promjenama. EU će i dalje podupirati i poticati strukturne reforme. 
            
            
               Konkretnije, mjere u području socioekonomskog razvoja bit će organizirane oko sljedećih obveza:
            
            
               –poboljšanja poslovne klime i podupiranja razvoja privatnog sektora i privatnih ulaganja, osobito na sljedeće načine: i. pojednostavnjenjem i racionalizacijom administrativnih postupaka za poduzeća; ii. poboljšanjem pristupa financiranju te iii. promicanjem javnog i privatnog ulaganja, osobito djelotvornom provedbom Zakona o ulaganjima iz 2016. i Zakona o preinaci poreznih olakšica iz 2017., uzimajući pritom u obzir štetne odredbe o ukidanju poreznih pogodnosti,
            
         
         
            
               –naglaska na aktivnom promicanju poduzetništva i razvoju MSP-ova, odnosno vrlo malih poduzeća,
            
            
               –utvrđivanja i provedbe sektorskih strategija koje još nisu donesene, primjerice za turizam,
            
            
               –poboljšanja zaštite okoliša i upravljanja prirodnim resursima (uključujući vode), posebice provedbom nacionalne strategije zelenog gospodarstva i izvršenjem tuniskih međunarodnih obveza u pogledu klimatskih promjena (doprinos utvrđen na nacionalnoj razini), plavog gospodarstva i ribolovnih resursa,
            
            
               –poboljšanja konkurentnosti tradicionalnih sektora i sektora rasta u industriji i poljoprivredi, među ostalim većom uporabom informacijskih i komunikacijskih tehnologija i osiguravanjem održivog upravljanja resursima te diversifikacijom izvoznih tržišta,
            
            
               –razvoja energetskog sektora, uključujući interkonekcije elektroenergetskih sustava EU-a i Tunisa, te promicanja obnovljivih izvora energije i energetske učinkovitosti,
            
            
               –razvoja sigurnog, zaštićenog, održivog i djelotvornog sustava prijevoza koji se temelji na usklađenim standardima prijevoza i integriranoj multimodalnoj mreži kako bi se olakšale veze u pravcu jug-jug i sjever-jug, 
            
            
               –konsolidiranja sustava upravljanja javnim financijama donošenjem i provedbom novog organskog zakona o proračunu, reformom državnog sustava revizije te poboljšanim upravljanjem javnim poduzećima. Provedba reforme poreznog sustava (pojednostavnjenje poreznog sustava, porezna pravednost, decentralizacija, modernizacija administracije, borba protiv izbjegavanja poreza i izvršenje relevantnih međunarodnih obveza) ključan su korak prema uključivijem razvoju zemlje. Važne su i potpora tekućim reformama bankarskog sustava i nacionalna strategija financijskog uključivanja za razdoblje 2017.–2021., koja se odnosi na pristup uslugama, njihovu uporabu i kvalitetu,
            
            
               –provedbe postupka decentralizacije s ciljem razvoja javnih službi i socijalne infrastrukture (posebno u području obrazovanja, kulture, zdravlja, vode i sanitarnog sustava) kako bi se ispunile potrebe lokalnih zajednica, te ubrzavanja procesa razvoja regija u unutrašnjosti Tunisa, što je zajednička obveza obiju strana radi postupnog smanjenja socioekonomskih razlika.
            
            
               Kako bi se potaknuo socijalni razvoj, obje su se strane obvezale da će i dalje promicati:
            
            
               –zapošljavanje, posebice daljnjim reformama za osiguravanje pravednog pristupa visokokvalitetnom obrazovanju i strukovnom osposobljavanju u skladu s potrebama tržišta rada i u okviru aktivne politike za poboljšanje prilika za ulazak na tržište rada, 
            
            
               –integriranu i učinkovitu tunisku politiku o socijalnom uključivanju i djelotvornoj socijalnoj zaštiti, posebice jačanjem kapaciteta nadležnih javnih tijela, podupiranjem reformi koje Tunis poduzima u području društvene kohezije i provedbom članka 67. Sporazuma o pridruživanju između EU-a i Tunisa o koordinaciji sustava socijalne sigurnosti i zajamčenom primjenom načela pravednog postupanja u socijalnom zakonodavstvu, te
            
            
               –uključiv socijalni dijalog radi unapređenja kapaciteta za ublažavanje socioekonomskih neravnoteža, smanjenje društvenih napetosti i promicanje stvarnog društvenog mira, a time i povećanja privlačnosti zemlje stranim ulagačima.
            
            
               Obje su strane i dalje u potpunosti predane postupku pregovora o detaljnom i sveobuhvatnom sporazumu o slobodnoj trgovini (DCFTA) te su dogovorile konkretan akcijski plan za 2018. kako bi omogućile napredak koji je potrebno ostvariti radi zaključenja krugova pregovora tijekom 2019. EU i Tunis i dalje će promicati modernizaciju tuniskog gospodarstva na korist svima, uključujući regije i zajednice u najnepovoljnijem položaju, te poticati otvaranje radnih mjesta, posebno za mlade. Obje su se strane obvezale da će povećati gospodarsku integraciju Tunisa na europskom tržištu te u regiji Magreba.
            
            
               Kako bi se ojačala uloga inovacija i istraživanja u gospodarskom, socijalnom i regionalnom razvoju, EU i Tunis radit će na uključivanju Tunisa u europski istraživački prostor, posebice promicanjem visokog obrazovanja, jačanjem upravljanja te mehanizmima za promicanje javnog istraživanja i prijenosa tehnologije između akademske zajednice i industrije.
            
            
            
               2.2.Demokracija, dobro upravljanje i ljudska prava
            
            
               EU i Tunis i dalje će pridavati posebnu važnost procesu demokratske reforme i promicanju dobrog upravljanja i vladavine prava, poštovanju ljudskih prava i temeljnih sloboda te jačanju uloge i sudjelovanja civilnog društva. Obje će strane i dalje promicati proces političkih reformi djelotvornom provedbom Ustava i izvršenjem međunarodnih obveza Tunisa.
            
            
               Prioritetni aspekti u području dobrog upravljanja i poštovanja vladavine prava ponajprije će uključivati sljedeće:
            
            
               –jačanje institucije parlamenta te stvaranje nezavisnih tijela i njihovu učinkovitu uspostavu,
            
            
               –uspostavu Ustavnog suda,
            
         
         
            
               –učvršćivanje demokratskog, transparentnog i neovisnog izbornog postupka,
            
            
               –borbu protiv korupcije i prijevare, među ostalim podupiranjem nacionalnog tijela za suzbijanje korupcije,
            
            
               –reformu pravosudnog sustava, uključujući približavanje međunarodnim standardima, među ostalima onima Vijeća Europe,
            
            
               –provedbu strategije za reformu i modernizaciju javne uprave, koja uključuje poboljšanje službi na središnjoj i lokalnoj razini, uvođenje odlučivanja na temelju dokaza, pojednostavnjenje administrativnih postupaka i razvoj digitalne administracije,
            
            
               –potporu procesu decentralizacije, uključujući izgradnju kapaciteta i povećanje proračuna lokalnih uprava, posebice u kontekstu lokalnih izbora u svibnju 2018., te jačanje organizacija civilnog društva, njihove uloge i doprinosa postupku odlučivanja i pojačano sudjelovanje građana, posebno mladih, u političkom životu i postupku odlučivanja.
            
            
               Prioritetne obveze koje se odnose na poštovanje i promicanje ljudskih prava uključivat će sljedeće:
            
            
               –dovršetak postupka usklađivanja zakonodavstva s Ustavom i međunarodnim standardima, sudjelovanje Tunisa u multilateralnim forumima te izvršenje obveza preuzetih u okviru mehanizma univerzalnog periodičkog pregleda,
            
            
               –potporu nastojanjima u borbi protiv svih oblika diskriminacije, borbi protiv mučenja (uključujući provedbu obveza preuzetih u okviru Odbora UN-a protiv mučenja) te zaštiti i promicanju prava manjima, žena, djece i migranata, 
            
            
               –potporu pionirskim mjerama Tunisa za borbu protiv nasilja nad ženama, osiguranje potpune jednakosti između muškaraca i žena te promicanje uloga žena u svim područjima, posebno u gospodarskim i političkim sferama,
            
            
               –zaštitu slobode izražavanja i slobode udruživanja,
            
            
               –pravo na zaštitu osobnih podataka, te
            
            
               –poštovanje ljudskih prava u području sigurnosti.
            
            
            
               2.3.Stvaranje bliskijih veza među narodima, mobilnost i migracije
            
            
               Stvaranje bliskijih veza između tuniskog i europskog društva produbljivanjem razmjena među narodima, društvima i kulturama ključan je stup povlaštenog partnerstva. Dimenzija mobilnosti od posebne je važnosti u provedbi partnerstva za mlade. Djelotvorna provedba pridruživanja Tunisa programu Obzor 2020. i njegovo sudjelovanje u programima Kreativna Europa i Erasmus+ činit će okosnice tih nastojanja.
            
            
               Koordinirano upravljanje migracijama politički je prioritet Tunisa, ali i EU-a. Obje će strane težiti poboljšanju dijaloga i suradnje, posebice u pogledu provedbe Partnerstva za mobilnost, kojim se konsolidira borba protiv temeljnih uzroka nezakonitih migracija, i spremnosti Europe da podupre provedbu tuniskog sustava azila. Ta suradnja, kojom će se odražavati i regionalna dimenzija tih pitanja, uključivat će sljedeće:
            
            
               –provedbu tuniske nacionalne strategije o migracijama, čime su ujedno obuhvaćeni azil i međunarodna zaštita te provedba odgovarajućeg zakonodavnog okvira, 
            
            
               –dovršetak pregovora o sporazumima o ponovnom prihvatu i o pojednostavnjenju postupka izdavanja viza,
            
            
               –dobro upravljanje zakonitim migracijama boljom koordinacijom s državama članicama EU-a uz istodobno poštovanje njihovih nacionalnih nadležnosti, uključujući provedbu pilot-programa mobilnosti i bolju integraciju migranata u zemljama domaćinima,
            
            
               –potporu mobiliziranju Tunižana koji žive u inozemstvu da ulažu u inovativne sektore u Tunisu,
            
         
         
            
               –potporu sprečavanju nezakonitih migracija tako da se u strategijama razvoja više vodi računa o pitanjima migracija, a to podrazumijeva i poboljšano upravljanje granicama i kampanje za podizanje razine osviještenosti o rizicima nezakonitih migracija,
            
            
               –potporu aktivnostima za sprečavanje i suzbijanje krijumčarenja migranata i trgovanja ljudima, među ostalim otkrivanjem i progonom kriminalnih mreža, te
            
            
               –jačanje suradnje u pogledu vraćanja i ponovnog prihvata, uključujući potporom za održivu reintegraciju povratnika u Tunis.
            
            
               
            
            
               2.4.Sigurnost i borba protiv terorizma
            
            
               EU i Tunis suočavaju se sa zajedničkim sigurnosnim prijetnjama koje od obiju strana iziskuju koordinirano djelovanje i postupanje u skladu sa zajedničkim vrijednostima demokracije i ljudskih prava.
            
            
               Tunis namjerava provesti svoju globalnu i višesektorsku strategiju za suzbijanje terorizma i nasilnog ekstremizma. Prioritetna područja za suradnju uključivat će sljedeće:
            
            
               –provedbu nacionalne strategije za borbu protiv terorizma, posebice jačanjem i modernizacijom zakonodavstva te sigurnosnih službi i pravosudnih tijela u skladu s demokratskim načelima sadržanima u Ustavu,
            
            
               –ubrzavanje provedbe programa za potporu reformi i modernizaciji sektora sigurnosti, što uključuje odgovornost snaga sigurnosti, te produbljivanje te suradnje na temelju već ostvarenog napretka,
            
            
               –borbu protiv pranja novca i financiranja organiziranog kriminala i terorizma, uključujući učinkovitu provedbu akcijskog plana dogovorenog s Radnom skupinom za financijsko djelovanje, 
            
            
               –razvoj globalne politike za sprečavanje radikalizacije,
            
            
               –pitanje stranih boraca,
            
            
               –razvoj politike pomoći i zaštite za žrtve terorizma,
            
            
               –borbu protiv organiziranog kriminala, posebice protiv trgovanja vatrenim oružjem i drogom, 
            
            
               –potporu provedbi nacionalne strategije za sigurnost granica,
            
            
               –jačanje suradnje s nadležnim agencijama Europske unije, te
            
            
               –suradnju u području upravljanja rizicima od katastrofa i sprečavanja tih rizika.
            
            
               Europska unija ujedno će i dalje u potpunosti sudjelovati u skupini G7 + 6, koja osigurava koordinaciju među glavnim partnerima Tunisa.
            
            
               Osim toga, mogla bi se dodatno razviti i druga područja partnerstva povezana sa sigurnošću, odnosno obranom.
            
         
         
            
            
               3.Daljnji koraci u jačanju povlaštenog partnerstva EU-a i Tunisa
            
            
               Važnost koju obje strane pridaju svojem odnosu i dalje će se nastaviti odražavati u intenzitetu političkih kontakata i redovitih posjeta, što je dio šireg političkog dijaloga o svim temama od zajedničkog interesa, uključujući regionalna i globalna pitanja. Trebalo bi konsolidirati regionalnu dimenziju tih rasprava. Obje su strane u tom pogledu svjesne važnosti svoje suradnje u kontekstu Unije za Mediteran. Uz postojeće dijaloge obje će strane surađivati s ciljem organiziranja sastanaka između EU-a i Tunisa na visokoj razini i sudjelovanja tuniskih ministara u raspravama Vijeća Europske unije o određenim temama. Obje strane potiču parlamentarnu suradnju između Europskog parlamenta i Skupštine narodnih zastupnika [Assemblée des Représentants du Peuple].
            
            
               Tijela Sporazuma o pridruživanju (Vijeće za pridruživanje, Odbor za pridruživanje i tehnički pododbori) i dalje će biti poželjni forumi za djelotvornu provedbu partnerstva. EU i Tunis nastojat će povećati djelotvornost i dodanu vrijednost svojeg rada te što je više moguće grupirati taj rad prema glavnim prioritetnim temama u skladu sa strateškim prioritetima.
            
            
               Kako bi prethodno navedeni prioriteti bili opipljiviji, Tunis će predložiti plan djelovanja, a EU će ga odobriti. Tim javnim dokumentom utvrdit će se najhitnije mjere (zakonodavne, strateške i operativne) koje su nužne za društveno-gospodarski oporavak zemlje. Taj plan djelovanja bit će fleksibilan i operativan mehanizam za praćenje koje će se odvijati dvaput godišnje.
            
            
               U Zajedničkoj komunikaciji EU se obvezao znatno ojačati svoju financijsku potporu Tunisu u okviru Europskog instrumenta za susjedstvo. EU i Tunis nastojat će maksimalno iskoristiti postojeće financijske mogućnosti, uključujući nove instrumente kao što su plan vanjskih ulaganja EU-a, čime će na najbolji mogući način iskoristiti komplementarnost i učinci poluge između subvencija EU-a i kredita financijskih institucija. Obje će strane nastojati poboljšati sinergiju političkih i sektorskih dijaloga te provedbu financijske suradnje. Radit će i na jačanju mehanizama za koordinaciju i dijaloga s financijskim partnerima i međunarodnim donatorima, što je pod nadležnošću tuniske strane u pogledu utvrđivanja prioriteta i njihove provedbe.
            
            
               Naposljetku, obje su se strane obvezale da će strateški odnos između EU-a i Tunisa učiniti vidljivijim te da će među građanima na obje strane Sredozemlja promicati koristi te suradnje.
            
            
            
               ----------- 
            
            
         
         
            
                  
                     (1)
                  
                        Tim se planom zagovara novi model razvoja za održiv i uključiv rast, a strukturiran je oko pet prioriteta: i. dobrog upravljanja, reforme javne uprave i borbe protiv korupcije; ii. pretvorbe iz jeftinog gospodarstva u gospodarsko čvorište; iii. ljudskog razvoja i socijalne uključenosti; iv. ostvarenja regionalnih ambicija te v. zelenog gospodarstva, koje je stup održivog razvoja.
               
               
                  
                     (2)
                  
                        Ta Komunikacija Visoke predstavnice Europske unije za vanjske poslove i sigurnosnu politiku i Europske komisije Europskom parlamentu i Vijeću (JOIN (2016) 47 final od 29. rujna 2016.) temelji se na pet prioriteta: i. promicanju dobrog upravljanja i reforme javne uprave; ii. jačanju uloge civilnog društva; iii. ulaganju u budućnost: otvaranje radnih mjesta i poticanje održivog socioekonomskog razvoja; iv. smanjenju razlika u društvu; v. potpori za rješavanje sigurnosnih izazova te vi. zajedničkim naporima usmjerenima na bolje upravljanje migracijama i mobilnošću.